## El València ‘NASCAR’ Fest programa onze carreres i multitud d’activitats en el Circuit

*** Quatre carreres el dissabte i set el diumenge amb Nascar, Camions i ‘Copa Racer Confortauto’ en el programa**

El Circuit Ricardo Tormo celebra este cap de setmana l’única cita espanyola de la ‘NASCAR’ europea, el València ‘NASCAR’ Fest que se celebrarà a Cheste un total d’onze carreres durant el dissabte 12 i el diumenge 13 d’abril.

A més de l’activitat esportiva el València ‘NASCAR’ Fest és un esdeveniment amb múltiples activitats enfocades a tota la família. Les carreres de NASCAR, de camions i dels mini de la Copa ‘Racer’ compartiran atenció amb la presentació de Motorwheel, una competició de monocicles elèctrics que oferirà diferents exhibicions; exposicions de camions i de cotxes americans; videojocs *arcade*, *food trucks*, zona comercial ,i com sempre en les carreres de NASCAR a València, pòdium en el pàdoc perquè tots els aficionats puguen compartir amb els pilots les celebracions més espectaculars.

Els més xicotets tindran l’oportunitat d’aprendre sobre carreres i també sobre seguretat viària de la mà d’AVAE (Associació Valenciana d’Autoescoles) i, a més, comptaran amb castells unflables i jocs gegants de fusta en el pàdoc al costat de la zona de descans.

NASCAR, com de costum, permetrà a tots els aficionats l’oportunitat única de visitar la graella d’eixida de la carrera més important de cada un dels dos dies del cap de setmana. Així, el dissabte i el diumenge al migdia, el públic envairà la recta de meta per a poder saludar els participants minuts abans de l’eixida entre les 13:55 i les 14:25 hores.

En la jornada del divendres, els entrenaments de NASCAR serviran d’escenari per al pesatge i els cara a cara previs de l’AFL MMA que celebra un combat en el pavelló municipal de Cheste el dissabte 12 d’abril i durà a terme el seu esdeveniment previ el divendres 11 en el *pit lane* del Circuit obert a tots els aficionats a les 18:30 hores.

Les entrades estan disponibles en la [pàgina web del Circuit](https://www.circuitricardotormo.com/) que, amb l’avanç de les obres de reconstrucció de l’aparcament, tindrà l’oportunitat de donar cabuda a un nombre major d’espectadors, encara que es mantenen les restriccions d’aforament. Totes les entrades donaran accés a la tribuna de boxs i al pàdoc del Circuit.

Fecha: 10/04/2025